Bandaríski flugvélaframleiðandinn Boeing hyggst senda ómannað Starliner-geimfar að alþjóðlegu geimstöðinni í dag. Geimskotið er hluti af milljarða dala samningi Boeing við bandarísku geimferðastofnunina NASA.
Starliner-farinu verður skotið frá Canaveral-höfða í Flórída klukkan ríflega fimm síðdegis að íslenskum tíma. Búist er við að ferð farsins að geimstöðinni taki um sólarhring. Ríflega helmingslíkur eru á að af geimskotinu geti orðið, veðurhorfur á höfðanum eru þokkalegar en þó gæti brugðið til beggja vona.
Farið ber um 180 kíló af ýmsum búnaði og vistum ætluðum áhöfn geimstöðvarinnar og verður sent til baka með annað eins.
Ætlunin var að skjóta farinu af stað á föstudag en því var frestað eftir að óvænt kviknaði á brennurum rússneskrar geimferju nýtengdrar við geimstöðina sem varð til að hún færðist nokkuð úr stað.
Geimferðir Boeing og SpaceX-áætlun auðkýfingsins Elons Musk hafa verið í uppbyggingu í um tíu ár og byggja á milljarða bandaríkjadala samningi bandarísku geimferðastofnunarinnar, NASA, við fyrirtækin.
SpaceX er komið nokkuð lengra á leið en í desember síðastliðnum varð að snúa Starliner-fari Boeing til jarðar þar sem því tókst ekki að tengjast geimstöðinni.
Bilun í hugbúnaði var um að kenna en NASA fann áttatíu atriði sem Boeing þurfti að laga. Nú ríkir bjartsýni í herbúðum NASA að vel gangi enda sé Starliner frábært farartæki. Búist er við að margt megi læra af þessari fyrstu geimferð þess.